กระทรวงวัฒนธรรม ปรับแผนขับเคลื่อนงานเน้นการสร้างงานสร้างรายได้ คาดเปิดเทศกาลสงกรานต์เต็มรูปแบบ
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ได้ชี้แจงการของบประมาณรายจ่ายประจำปี พ.ศ. 2567 จำนวน 14,815 ล้านบาท เพื่อให้หน่วยงานในสังกัดเตรียมความพร้อมในการนำเสนอความสำคัญของการดำเนินงานต่อสำนักงบประมาณของแต่ละหน่วยงาน ที่เน้นขับเคลื่อนสร้างงาน สร้างรายได้ ยกระดับเทศกาลงานประเพณีทั่วประเทศ การจัดกิจกรรมภาคประชาชนและกิจกรรมวันสำคัญทางศาสนา กิจกรรมศาสนิกสัมพันธ์ การทำงานร่วมกับภาคีเครือข่าย สภาวัฒนธรรมจังหวัด สภาวัฒนธรรมอำเภอ และสภาวัฒนธรรมตำบลเป็นงบประมาณอุดหนุนการจัดกิจกรรมทางวัฒนธรรม อีกทั้งหลังสถานการณ์โควิด-19 ที่มีการเปิดประเทศ จึงได้มอบหมายให้วัฒนธรรมจังหวัดประสานงานกับผู้ว่าราชการจังหวัดวางแผนการประชาสัมพันธ์แหล่งท่องเที่ยวเชิงวัฒนธรรมและชุมชนยลวิถีต้นแบบ 20 แห่ง แหล่งท่องเที่ยวทางประวัติศาสตร์ ให้มีการจัดทำเส้นทางการท่องเที่ยวที่น่าสนใจ โดยเฉพาะเทศกาลสงกรานต์ที่ปีนี้ทุกจังหวัดจะจัดกิจกรรมเต็มรูปแบบครั้งแรกหลังสถานการณ์โควิด-19  โดยแนะนำนักท่องเที่ยวผ่านช่องทางต่างๆ โดยเฉพาะทางออนไลน์ พร้อมกับการนำเสนอสินค้าและผลิตภัณฑ์ชุมชน การบริการที่พัก ตั้งเป้าหมายสร้างรายได้ในชุมชนต่างๆ มากกว่าร้อยละ 20